CELEX: 62015TN0730
Language: el
Date: 2015-12-18 00:00:00
Title: Υπόθεση T-730/15 P: Αναίρεση που άσκησε στις 18 Δεκεμβρίου 2015 ο DI κατά της διατάξεως που εξέδωσε το Δικαστήριο Δημόσιας Διοίκησης στις 15 Οκτωβρίου 2015 στην υπόθεση F-113/13, DI κατά EASO

14.3.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 98/46
            
         Αναίρεση που άσκησε στις 18 Δεκεμβρίου 2015 ο DI κατά της διατάξεως που εξέδωσε το Δικαστήριο Δημόσιας Διοίκησης στις 15 Οκτωβρίου 2015 στην υπόθεση F-113/13, DI κατά EASO
   (Υπόθεση T-730/15 P)
   (2016/C 098/61)
   Γλώσσα διαδικασίας: η αγγλική
   
      Διάδικοι
   
   
      Αναιρεσείων: DI (Βουκουρέστι, Ρουμανία) (εκπρόσωποι: I. Vlaic και G. Iliescu, δικηγόροι)
   
      Αντίδικος κατ’ αναίρεση: Ευρωπαϊκή Υπηρεσία Υποστήριξης για το Άσυλο (EASO)
   
      Αιτήματα
   
   Ο αναιρεσείων ζητεί από το Γενικό Δικαστήριο:
   
               —
            
            
               να αναιρέσει στο σύνολό της τη διάταξη του Δικαστηρίου Δημόσιας Διοίκησης της 15ης Οκτωβρίου 2015 στην υπόθεση F-113/13·
            
         
               —
            
            
               να δεχτεί την υπό κρίση αίτηση αναιρέσεως·
            
         
               —
            
            
               να ακυρώσει την απόφαση της EASO περί απολύσεως του αναιρεσείοντος και, ακολούθως να υποχρεώσει την EASO να ακυρώσει όλα τα έννομα αποτελέσματα της εν λόγω αποφάσεως και να επαναφέρει τα πράγματα στην προτέρα κατάσταση·
            
         
               —
            
            
               να υποχρεώσει την EASO να καταβάλει στον αναιρεσείοντα το ποσό των 90 000 ευρώ ως αποζημίωση λόγω υλικής ζημίας και το ποσό των 500 000 ευρώ ως χρηματική ικανοποίηση λόγω ηθικής βλάβης· και
            
         
               —
            
            
               να υποχρεώσει την EASO να καταβάλει στον αναιρεσείοντα όλες τις δαπάνες στις οποίες υποβλήθηκε για τη νόμιμη εκπροσώπησή του ενώπιον του Δικαστηρίου Δημόσιας Διοίκησης στο πλαίσιο της υποθέσεως F-113/13, και τις δαπάνες που αφορούν την παρούσα αναίρεση.
            
         
      Λόγοι αναιρέσεως και κύρια επιχειρήματα
   
   Προς στήριξη της αναιρέσεώς του, ο αναιρεσείων προβάλλει τρεις λόγους.
   
               1.
            
            
               Με τον πρώτο λόγο υποστηρίζει ότι η αίτησή του ήταν παραδεκτή και βάσιμη, καθόσον υπάρχει αντιστοιχία μεταξύ των ισχυρισμών, λόγων και πραγματικών περιστατικών που προβλήθηκαν με τη διοικητική ένσταση η οποία υποβλήθηκε στο πλαίσιο της διοικητικής διαδικασίας και εκείνων που προβλήθηκαν λεπτομερώς ενώπιον του Δικαστηρίου Δημόσιας Διοίκησης.
            
         
               2.
            
            
               Με τον δεύτερο λόγο προβάλλει παραβίαση της αρχής της προσβάσεως σε δίκαιη δίκη και την έλλειψη εύλογης αιτιολογίας κατά το στάδιο που προηγήθηκε της ένδικης διαδικασίας. Η διοικητική ένσταση του αναιρεσείοντος κατά τη διάρκεια της διοικητικής διαδικασίας απορρίφθηκε από το ίδιο πρόσωπο, το οποίο έλαβε αρχικώς την απόφαση περί απολύσεως του αναιρεσείοντος.
            
         
               3.
            
            
               Με τον τρίτο λόγο προβάλλει παραβίαση, εκ μέρους του Δικαστηρίου Δημόσιας Διοίκησης, της αρχής της ίσης μεταχειρίσεως.